«Il Picasso da la Surselva»
In film davart l’artist Alois Carigiet

(anr/pap) Per il 100avel anniversari da l’artist sursilvan Alois Carigiet (1902–1985) ha Bertilla Giossi da la Televisiun Rumantscha realisà in film cun il titel «Jeu e miu Carigiet». 
L’idea principala era da mussar varts da Carigiet, che n’èn betg uschè enconuschentas. Perquai stattan en il center dal film visiuns ed inscunters persunals cun l’artist e betg en l’emprima lingia sias ovras d’art. Sis persunas da Trun e Platengia mussan lur Carigiet e raquintan da diversas scuntradas cun el. «Il titel», uschia Giossi envers l’Agentura da Novitads Rumantscha anr, «ha numnadamain duas significaziuns. Per l’ina manegia ‘miu Carigiet’ il maletg, signifitgescha pia il possess d’in quader d’el, per l’autra però renda el er attent ad ina vista persunala sin l’uman ed artist Carigiet, uschia sco ch’el s’è mussà a quellas persunas che discurran en il film». Impurtant è tenor Giossi er il «jeu» dal titel, perquai ch’el gida ad interpretar meglier ils maletgs dal film, ils conturns, en ils quals quellas persunas vivan e quai ch’ellas din. 

Quatter elements 
Il film è cumponì da quatter elements. El lavura cun intervistas, da las qualas vegnan mussadas quasi mo las respostas. Giossi sco interrogatura resta bunamain adina davostiers. Part centrala èn las vuschs ed ils raquints persunals da Imelda Kessler-Casanova, Monica Alig e Fidel Casanova da Platengia e d’Alfons Flury, Bistgaun Cavegn e Gieri Schmed da Trun. L’auter element impurtant è la preschentaziun dal maletg, accumpagnà dal raquint sco ch’el è vegnì en possess da la raquintadra u dal raquintader, qua e là schizunt garnì cun in’interpretaziun persunala. Sco terz element ans lascha il film guardar tras l’egl da la camera en parts fitg persunalas da quellas sis persunas. Tut las scenas èn vegnidas filmadas consequentamain en stiva e mussan divers detagls da sis vitas privatas. E sco quart element ha Giossi tschernì in pèr scenas d’in film che Gaudenz Meili ha fatg d’Alois Carigiet 1967 ed ha entretschà ellas tranter ils numerus dialogs. Diversas scenas èn er enramadas d’ina musica fina, cumponida aposta per quest film da Franco Mettler e realisada d’el e da Remo R. Crivelli. Sco operatur da camera ha Giossi elegì Matthias Kälin, in filmader da renum svizzer. 

In um generus 
Aluis, sco che Alois Carigiet è vegnì numnà a Trun, sto esser stà in um fitg generus. Sch’el ha vendì in da ses quaders ha el segir calculà bain. Dals sis maletgs mussads en «Jeu e miu Carigiet» èn però tschintg regals da l’artist. Uschia ha Imelda Kessler survegnì ses dissegn perquai ch’ella ha stuì ir tar el «a seser». Ella ha però vilentà el cun sa muventar en in fauss mument. Per sa stgisar tar la mattetta ha el silsuenter surdà ad ella il purtret da sia fatscha. In’autra istorgia è quella dal quader da Fidel Casanova. Tar ina cursa da skis ha el da giuven gudagnà ses Carigiet, ma betg perquai ch’el era l’emprim, mabain perquai che tschels skiunzs han prendì tut ils auters premis ch’eran sin la maisa d’onur. Restà è mo il maletg da Carigiet ch’el aveva dà sco premi. Ed uschia è quel rivà en ils mauns da Fidel Casanova. A Gieri Schmed (che di che per el saja l’Alois «il Picasso da la Surselva») ha el regalà sez in da ses maletgs, perquai che ses frar Zarli al ha supplitgà da far quai. 

In film calm e ruassaivel 
A Bertilla Giossi èsi grategià da far in film quiet e tuttina plain tensiun, plain d’ina tensiun che na deriva betg da la successiun rapida dals maletgs sco ch’ins è disà ozendi, mabain da las differentas istorgias davart l’uman ed artist Alois Carigiet. Ella ha dà blera plazza e bler temp a regurdientschas persunalas, al sun epic da la vusch umana ed a la mimica e gestica natirala. Il guid da la camera e la musica sustegnan bain l’intent central dal film e na sa mettan mai sez en parada. 
La premiera ha lieu sonda, ils 6 d’avrigl a las 19.00 a Trun. Las ulteriuras emissiuns èn: Dumengia, 7-4-02, 17.00 (SF1), sonda, 13-4-02, 11.50 (SF1) e dumengia, 14-4-02, 07.45 (TSI1).